Mans in hof ná moord op Carolina-paarTientalle mense het Maandag buite die landdroshof in Carolina bymekaargekom. (Foto: Verskaf) Die groep mans wat van die onlangse moord op ’n paartjie van Carolina in Mpumalanga aangekla word, bly agter tralies. Leonore Steenkamp en Renier Lense se vermeende moordenaars het Maandag in die plaaslike landdroshof verskyn waar hulle volgens die Nasionale Vervolgingsgesag (NVG) hul borgtog laat vaar het. Monica Nyuswa, woordvoerder van die NVG in Mpumalanga, sê vier mans het in die beskuldigdebank verskyn. Hulle is geïdentifiseer as Njabulo Glen Shongwe (20), Siboniso Perseverance Nkosi (23), Sandile Shepard Nkambule (19) en Promise Nxumalo (23). Daar is egter teenstrydighede in verslae rakende die aantal verdagtes wat teregstaan op die moord en sommige bronne beweer dat vyf mans in die landdroshof verskyn het. Nyuswa hou vol Shongwe, Nkosi, Nkambule en Nxumalo is die enigste wat in dié stadium van twee aanklagte van moord en roof met verswarende omstandighede aangekla word. Die mans is die een ná die ander in hegtenis geneem nadat Leonore en Renier verlede maand in hul huis in Voortrekkerstraat vermoor is. Tientalle mense het Maandag buite die landdroshof in Carolina bymekaargekom. (Foto: Verskaf) Tientalle betogers het Maandag buite die landdroshof in dié einste straat byeengekom uit verset teen die gewelddadige moord. Maroela Media het vroeër berig die bure het die polisie op 22 Februarie na die huis ontbied nadat hulle die paartjie lanklaas gesien en onraad vermoed het. Polisiebeamptes het aan die deur geklop, maar daar was geen antwoord nie en hulle is die huis binne deur ŉ deur wat nie gesluit was nie. Daar het hulle op die paartjie se liggame afgekom. Die paartjie se Toyota Corolla is later verlate naby die huis opgespoor. Die polisie het ook beslag gelê op ŉ vuurwapen wat vermoedelik by die paartjie gesteel is. Nyuswa sê die vier verdagtes sal nou weer op 16 Mei in die hof verskyn. Die saak is tot dán uitgestel vir verdere ondersoek.